Borg onttrek aan Ghoema-musiektoekennings | Maroela Media
Steve Hofmeyr ontvang 'n Ghoema-toekenning (Foto: yjr Photography)
Een van die Ghoema-musiektoekennings se borge het besluit om sy borgskap te onttrek.
Immunadue het Woensdag aan Maroela Media die besluit bekend gemaak.
Schalk Mulder, uitvoerende hoof van Immunadue, het gesê hulle het besluit om hul borgskap by die Ghoemas te onttrek, omdat hulle nie verbind wil word met die huidige gebeure nie.
"Die probleem is daar is reeds so min Afrikaanse platforms wat nog toekennings gee aan Afrikaanse sangers en liedjieskrywers. En nou vind ons uit dat een van die grootstes (die Ghoemas) eintlik net 'n rolspelery en 'n politieke armdrukkery raak. So, ons wil nie daarby betrokke wees nie, en ons sal dit nie ondersteun nie."
Mulder het gesê hy het kommentare op sosiale media gelees oor "Die Land"-musiekvideo se nominasie wat teruggetrek is en agtergekom daar is baie mense wat vra vir 'n aparte toekenningsgeleentheid waar ander partye en politiek nie 'n rol speel nie.
"Ek sal ook eerder 'n aparte toekenningsgeleentheid ondersteun. As daar iemand is wat so 'n geleentheid op die been wil bring, sal ek weer te vinde wees vir die idee," het hy gesê.
Immunadue, wat volgens Mulder al sowat vyf jaar 'n borg van die Ghoemas is, moedig ander borge aan om ook te onttrek.
"Ons is geskok en teleurgesteld. Ek hoop ander borge sal saamstaan. Die organiseerders het al twee maande gelede geweet van die onttrekking, maar dit het eers twee dae voor die Ghoemas aan die lig gekom. As hulle destyds al vir ons gesê het, het ons tóé al onttrek, maar dit voel of hulle ons in 'n hoek probeer druk het om betrokke te bly deur ons nie daarvan te sê nie," het Mulder gesê.
"Ons ondersteun Steve en die ander kunstenaars se besluit om nie die aand by te woon nie. Immunadue verbind homself geensins met enige vorm van diskriminasie of uitsluiting in stryd met die Grondwet van die land nie," het Mulder gesê.
MultiChoice het versoek dat die musiekvideo van "Die Land", waarin Hofmeyr saam met ander kunstenaars sing, van die benoemingslys verwyder word omdat Hofmeyr se sienings nie met hul waardes ooreenstem nie.
MultiChoice het gedreig om sy borgskap van die Ghoemas te beëindig indien die nominasie vir "Die Land" vir beste musiekvideo nie onttrek word nie. Heidi Edeling, hoof‑ uitvoerende beampte van die Ghoemas, het gesê daar is toe by wyse van 'n demokratiese stemproses besluit dat die benoeming onttrek word.
Die Ghoema-toekenningsgeleentheid word Woensdagaand in die Sun Arena in Pretoria gehou. Dit sou aanvanklik regstreeks op kykNET uitgesaai word, maar volgens Suzanne Keyter, woordvoerder van die kanaal, is daar reeds vroeër besluit om dit nie te doen nie weens die groot aantal benoemings. Volgens haar hou die besluit geensins verband met die onlangse verwikkelinge nie en is dit reeds vroeër geneem.
Die toekenningsgeleentheid word nou Saterdag 20 April om 20:00 op kykNET, DStv-kanaal 144, uitgesaai. Die blou tapyt word op Sondag 21 April om 18:30 op kykNET NOU!, DStv-kanaal 146, uitgesaai met 'n heruitsending van die toekennings direk daarna.
Steve bly bo en dankie dat Bokradio saam vir Afrikaans staan!!
Steve jammer vir die moment maar hierdie opsigself is 'n grootter toekenning as die ghoema vir julle manne.
Is dit nie "skelm" om dit 2 maande stil te hou? Nou het hul klaar die borge se geld! Dit laat 'n sleg smaak in die mond.
As hul al 2 maande weet. Nie die borge vertel en nou kamstig is die besluit om dit nie regstreeks uittesaai al ń ruk trrug geneem. Kan nou sien hoekom want MultiChoise het al 2 maande terug gesê hul gaan dit niecuitsaai nie
Dalk het dit tyd geword vir ons om saam te staan en Multichoice te boikot…hou op betaal en begin lees of familietyd deurbring en vergeet van die kassie